Document ID: 32006R0773

32006R0773
L 135/3
SLUŽBENI LIST EUROPSKE UNIJE
22.05.2006.
UREDBA KOMISIJE (EZ) br. 773/2006
od 22. svibnja 2006.
o privremenom i trajnom odobrenju određenih dodataka hrani za životinje i privremenom odobrenju novog korištenja određenih, već odobrenih, dodataka hrani za životinje
(Tekst značajan za EGP)
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
uzimajući u obzir Direktivu Vijeća 70/524/EEZ od 23. studenoga 1970. o dodacima hrani za životinje (1), a posebno njezine članke 3., 9.d stavak 1. i 9.e stavak 1.,
uzimajući u obzir Uredbu (EZ) br. 1831/2003 Europskog parlamenta i Vijeća od 22. rujna 2003. o dodacima hrani za životinje koji se koriste u hranidbi životinja (2), a posebno njezin članak 25.,
budući da:
(1)
Uredbom (EZ) br. 1831/2003 određuje se odobrenje dodataka koji se koriste u hranidbi životinja.
(2)
Člankom 25. Uredbe (EZ) br. 1831/2003 utvrđuju se prijelazne mjere za zahtjeve za odobrenje dodataka hrani za životinje podnesene u skladu s Direktivom 70/524/EEZ prije datuma primjene Uredbe (EZ) br. 1831/2003.
(3)
Zahtjevi za odobrenje dodataka navedenih u prilozima ovoj Uredbi podneseni su prije datuma primjene Uredbe (EZ) br. 1831/2003.
(4)
Početne primjedbe na te zahtjeve, kako su predviđene člankom 4. stavkom 4. Direktive 70/524/EEZ, proslijeđene su Komisiji prije datuma primjene Uredbe (EZ) br. 1831/2003. Ti se zahtjevi prema tome trebaju nastaviti razmatrati u skladu s člankom 4. Direktive 70/524/EEZ.
(5)
Podneseni su podaci radi podnošenja zahtjeva za odobrenje korištenja pripravka mikroorganizma Kluyveromyces marxianus-fragilis B0399 MUCL 41579 za prasad. Europska agencija za sigurnost hrane (EFSA) usvojila je mišljenje o korištenju ovog pripravka 28. siječnja 2004. Procjena pokazuje da su ispunjeni uvjeti utvrđeni člankom 9.e stavkom 1. Direktive 70/524/EEZ za takvo odobrenje. Prema tome se korištenje ovog pripravka mikroorganizma, kako je određeno u Prilogu I. ovoj Uredbi, treba odobriti na razdoblje od četiri godine.
(6)
Korištenje pripravka enzima endo-1,4-beta-ksilanaze i endo-1,4-beta-glukanaze dobivenog od Aspergillus niger (CBS 600.94) odobreno je bez vremenskog ograničenja za tovne piliće, tovne pure i prasad, kao enzim E1609 u obloženom, tekućem i krutom obliku Uredbom Komisije (EZ) br. 1453/2004 (3). Dostavljeni su novi podaci u prilog zahtjevu za proširenje odobrenja korištenja tog pripravka enzima za patke te da se za tu životinjsku vrstu uključi granulirani oblik. EFSA je 30. studenoga 2005. usvojila mišljenje o korištenju ovog pripravka koje zaključuje da on ne predstavlja rizik za tu dodatnu kategoriju životinja. Procjena pokazuje da su ispunjeni uvjeti utvrđeni člankom 9.e stavkom 1. Direktive 70/524/EEZ za takvo korištenje. Prema tome se korištenje ovog pripravka enzima, kako je određeno u Prilogu II. ovoj Uredbi, treba odobriti na razdoblje od četiri godine.
(7)
Dostavljeni su podaci u prilog podnošenju zahtjeva za odobrenje granuliranog oblika enzima E1609 za tovne piliće, tovne pure i prasad. EFSA je 30. studenoga 2005. izrazila mišljenje o korištenju ovog pripravka. Procjena pokazuje da su ispunjeni uvjeti utvrđeni člankom 3.a Direktive 70/524/EEZ za takvo odobrenje. Prema tome se korištenje ovog pripravka enzima, kako je određeno u Prilogu III. ovoj Uredbi, treba odobriti bez vremenskog ograničenja.
(8)
Procjena ovih zahtjeva ukazuje da se trebaju zahtijevati određeni postupci radi zaštite radnika od izlaganja dodacima navedenima u prilozima. Takva se zaštita treba osigurati primjenom Direktive Vijeća 89/391/EEZ od 12. lipnja 1989. o uvođenju mjera za poticanje poboljšanja sigurnosti i zdravlja radnika na radu (4).
(9)
Mjere predviđene u ovoj Uredbi u skladu su s mišljenjem Stalnog odbora za prehrambeni lanac i zdravlje životinja,
DONIJELA JE OVU UREDBU:
Članak 1.
Pripravak koji pripada skupini „Mikroorganizmi”, kako je navedeno u Prilogu I., odobrava se na razdoblje od četiri godine kao dodatak u hranidbi životinja pod uvjetima utvrđenima tim Prilogom.
Članak 2.
Pripravak koji pripada skupini „Enzimi”, kako je navedeno u Prilogu II., odobrava se na razdoblje od četiri godine kao dodatak u hranidbi životinja pod uvjetima utvrđenima tim Prilogom.
Članak 3.
Pripravak koji pripada skupini „Enzimi”, kako je izloženo u Prilogu III., odobrava se bez vremenskog ograničenja kao dodatak u hranidbi životinja pod uvjetima utvrđenima tim Prilogom.
Članak 4.
Ova Uredba stupa na snagu dvadesetog dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 22. svibnja 2006.

Labels: 0
16
17
6